Papersnake/gushiwen huggingface dataset:
渔具诗。药鱼
陆龟蒙（唐代）

香饵缀金钩，日中悬者几。盈川是毒流，细大同时死。

不唯空饲犬，便可将贻蚁。苟负竭泽心，其他尽如此。
残句：草屦布裘轻紫绶
王禹偁（宋代）

草屦布裘轻紫绶，角冠纱帽换朝簪。
哭王仲密四首
强至（宋代）

群居三益友，再拜十年兄。
一别长南北，相逢遂死生。
泪流添渭水，心折注江城。
闻讣悲尤剧，书成仆未行。
送远客
张籍（唐代）

憔悴远归客，殷勤欲别杯。九星坛下路，几日见重来。
插花山居诗同弟寒将作 其一
马思赞（清代）

未必桃源便弗如，此乡洵美是吾居。衣冠俗俭风犹古，耕凿人多力有余。

绕屋定栽千个竹，几家同种一池鱼。近来长算村翁富，卖与山田得买书。
题刘君鼎臣盘谷图
史弥宁（宋代）

崖壁开张半幅悭，权名人见若为颜。那知别有真丘壑，不在区区纸上山。
雨后
韩淲（宋代）

夜煖雨骤至，沟流起微湍。一秋多苦晴，鱼虾生意艰。

朝来清蛙鸣，便觉斗水宽。岂不念其涸，跳梁聊自欢。
送张持国省干归山阴三首 其三
仲并（宋代）

埋轮贤使者，重席老先生。一别遽多岁，相望无几程。

到家乘暇日，为我话深情。欲写相思语，昏花字不成。
和丁端叔晓红韵
袁说友（宋代）

晓红著意一番新，稳送公归上国春。花下剩传多好客，满园浑是爱棠人。
和子瞻濠州七绝涂山
苏辙（宋代）

娶妇山中不肯留，会朝山下万诸侯。
古人辛苦今谁信，只见清淮入海流。
沁园春（次岳总干韵）
黄机（宋代）

日过西窗，客枕梦回，庭空放衙。记海棠洞里，泥金宝斝，酴醿架下，油壁钿车。醉墨题诗，蔷薇露重，满壁飞鸦行整斜。争知道，向如今漂泊，望断天涯。

小桃一半蒸霞。更两岸垂杨浑未花。便解貂贳酒，消磨春恨，量珠买笑、酬答年华。对面青山，招之不至，说与浮云休苦遮。山深处，见炊烟又起，知有人家。
茂恭见和再用前韵奉酬
喻良能（宋代）

少陵时时醉里，子山日日愁边。
白发新来满镜，故人万一能怜。
金陵怀古
王珪（宋代）

怀乡访古事悠悠，独上江城满目秋。
一鸟带烟来别渚，数帆和雨下归舟。
萧萧暮吹惊红叶，惨惨寒云压旧楼。
故国凄凉谁与问，人心无复更风流。
山居闲思
罗与之（宋代）

菡萏儿女态，舂锄金石交。
晚来微雨过，凉思满蒲梢。
临江仙 春闺，集词调名
汤莱（清代）

长忆江南春色好，杏花天气清明。红窗睡醒听流莺。

满庭芳草碧，拂槛柳梢青。

伤情羞睹双双燕，飞来庭院深深。隔墙风送卖花声。

阮郎归未得，谁与诉衷情。
再题小西湖
姚勉（宋代）

合前白倚竹扶疎，梅似逋仙柳似苏。
待向山椒结茅屋，更添伟观占江湖。
州将和丁内翰寄题延州龙图新开柳湖五阕
宋祁（宋代）

昔人杨柳咏依依，曾与征夫说戍期。
看尽春条君莫叹，湖边雨雪是归时。
南归宿王村
陈铦（清代）

长安居不易，匹马出南圻。远水兼云度，孤禽背日飞。

江乡森战垒，村舍霭林霏。向夕暂投辔，魂销游子衣。
走笔送谢大参
王越（明代）

捲地风寒声冽冽，夜深吹落关山雪。夫君何事远相过，一片冰花冻髯结。

便呼斗酒浇离肠，谈笑气吞胡海热。三十年来契阔情，无端又作匆匆别。

屈指长安多故人，见君应问天涯客。为言两鬓已婆娑，独有此心犹似铁。

吁嗟我老不足怜，塞上征夫泪成血。
曹太保行
罗绕典（清代）

男儿不能杀贼立功牖下老，陶土沈埋空草草。雁塞龙堆边月寒，广牧英名迹如扫。

马革归魂破庙存，士女犹谈曹太保。噫嘻太保心似铁，仗剑秦关眼流血。

有明末造半尘土，誓挽日车回覆辙。发迹始辽左，转毂经河汾。

虫沙卷地地无色，忠义薄天天不闻。咄哉南原役，争传太保死。

城上白旗悬，貔貅因封豕。横矛跃马突飞出，一鼓幺么歼水涘。

首功三万六千六，大树将军徒尔尔。南箕贝锦太纷呶，荐牍枉劳张御史。

惟闻士民语，军中有一曹。威名满天下，西贼心胆摇。

尔时大曹小曹并烜赫，直与韩范功同高。湫头镇前大星殒，援绝粮空势齑粉。

太保请行目眦烈，生戴吾头愧延颈。靴刀巷战血淋漓，白日无光照幽愤，从此中原事尽非，君王手诏泪沾衣。

鸰原憔悴忻州失，驹齿摧残杏岭围。一门碧血流青史，九十九泉空落晖。

吁嗟乎！松山哀，梅花岭，前代忠奸久同尽。二臣档子尚烟销，百战奇功更灰冷。

云中遗裔近衰微，栌栱荒凉秋草肥。何当旧史南狐笔，重写关西破贼碑。
次茂洪韵
张镃（宋代）

披岚长啸和岩洞，衣汗未冷毛发知。
贪奇甘恋足欲驻，拥鼻将发心还疑。
清音来贤只过目，亭下树边俱欠诗。
归舆渐受雨沾洒，客盖转适风倾欹。
出门倚涧得雄观，放泉出匮供游嬉。
勉赓新句未为报，他年共陷非公谁。
东黄龙雪村
释月涧（宋代）

一别龙峰五十年，堪嗟尘世事茫然。门前旧日长松树，恨杀春风啼杜鹃。
早蝉
贾岛（唐代）

早蝉孤抱芳槐叶，噪向残阳意度秋。也任一声催我老，

堪听两耳畏吟休。得非下第无高韵，须是青山隐白头。

若问此心嗟叹否，天人不可怨而尤。
青春
张耒（宋代）

青春忽妍好，半岭丽朝阳。
谷鸟喜相见，园花明晓妆。
闲居耽道味，吟眺惜风光。
扣户有佳客，悠然三举觞。
初夏
戴复古（宋代）

等闲过了一年春，雨后风光夏景新。
试把樱桃荐杯酒，欲将芍药赠何人。
寿母
怡轩（宋代）

又见梅妆碧玉枝，弟兄相聚著莱衣。
西方佛庆明朝诞，南极星胜寿日晖。
百岁阿{上弥下女}开九秩，两房孙子戏重闱。
年年得侍高堂醉，对坐天花散漫飞。
云谷二十六咏 其十二 井泉
朱熹（宋代）

山高泽气通，石窦飞灵液。默料谷中云，多应从此出。
雪中登楼望湖上和士亨作 其一
俞鸣玉（明代）

群山凝素郁崔嵬，近水梅花冷未开。却喜渔舟轻似叶，放歌撑出断桥来。
偈颂七十六首
释师观（宋代）

前念是凡，后念是圣。
脱体无依，因邪打正。
须弥顶上击金钟，七佛如来合掌听。
新秋咏怀
张时彻（明代）

芳杜秋草冷，兰舟剡水迟。
美人在何许，远道本难期。
皓月临琼树，青楼出凤吹。
曲中有深怨，不奈妒娥眉。
次韵赵德麟雪中惜梅且饷柑酒三首
苏轼（宋代）

千花未分出梅余，遣雪摧残计已疏。
卧闻点滴如秋雨，知是东风为扫除。
阆苑千葩映玉宸，人间只有此花新。
飞霙要欲先桃李，散作千林火迫春。
蹀躞娇黄不受鞿，东风暗与色香归。
偶逢白堕争春手，遣入王孙玉斝飞。
秋怀 其一
黄圣期（明代）

朝来爽气满檀栾，坐对西山拄笏看。玉井远含诸壑静，碧云晴锁半峰寒。

殿前古柏团苍盖，湖上仙舟隐翠翰。遥忆宸游当此地，百灵趋走护金銮。
公寿送蒲萄以酒答之二首
李石（宋代）

一宿逡巡为酒忙，暗泉倾乳听糟床。
南隣无物酬佳伴，依旧岩花酿蜜香。
太皇太后挽歌词二首
司马光（宋代）

麟阁承家庆，轩星应德辉。
帝猷阴有补，嫔则劝无违。
遽就苍梧野，空余大练衣。
只应彤管在，万古播鸿微。
书情上大尹十兄
卢纶（唐代）

紫陌绝纤埃，油幢千骑来。剖辞纷若雨，奔吏殷成雷。

圣泽初忧壅，群心本在台。海鳞方泼剌，云翼暂徘徊。

芳室芝兰茂，春蹊桃李开。江湖馀派少，鸿雁远声哀。

命厌蓍龟诱，年惊弟侄催。磨铅惭砥砺，挥策愧驽骀。

玉管能喧谷，金炉可变灰。应怜费思者，衔泪亦衔枚。
爇心香 继重阳韵
马钰（金朝）

仙侣王风。来化扶风。启虔诚、特显家风。出这主梦，跨鹤乘风。

要马风风，风取信，便随风。

见景投风。藉甚儒风。脱家缘、故做心风。不迷假相，直认真风。

更捉风飙，乘风马，驾云风。
蒲萄酒美鲥鱼味肥赋蒲萄歌
萨都剌（元代）

扬州酒美天下无，小槽夜走蒲萄珠。金盘露滑碎白玉，银瓮水暖浮黄酥。

柳花吹尽春江涨，雪花鲥鱼出丝网。李郎载酒过江来，开酒斫鱼醉春晚。

世事反覆如摴蒱，会须一饮空百壶。淋漓宫袍亦奇士，夜起看对青灯孤。
子楚寄吏报章复用前韵再寄篇
王洋（宋代）

长须晨送一函书，语不周遮意有馀。
雨满一犂知过望，草开三迳喜如初。
黄鱼白酒江头市，绿竹青蒲隐士居。
病后世缘多懒惰，相逢诗酒未全疏。
颂古二十一首
释鼎需（宋代）

骑虎头，把虎尾，
霹雳一声惊万里。坐观成败老将军，
脑后一槌谁敢拟。拟不拟，
个个无裩长者子。
和履道出会宗伯回访赵晏叟 其一
韩淲（宋代）

山行仍野次，零落数家村。积雨浮秧把，随风护笋根。

去来应自喜，将送与谁论。寝饭朝昏处，翛然付五言。
寄远
杜牧（唐代）

两叶愁眉愁不开，独含惆怅上层台。碧云空断雁行处，

红叶已凋人未来。塞外音书无信息，道傍车马起尘埃。

功名待寄凌烟阁，力尽辽城不肯回。
蝶恋花 题美人背镜图
陈步墀（清代）

缕雪成肤云作髻。摇曳腰支，倚向菱花里。为妒惊鸿双影丽。

含向不道伊名字。

试唤回眸添妩媚。又背檀郎，辜负金莲细。好化荷珠来叶底。

圆翻面面俱如意。
淳佑七年丁未十一月朔蔡久轩自江东提刑归抵
周梅叟（宋代）

九峰江范篇，雅是书之纬。
顷尝一读之，懵然云雾蔚。
晚校中秘藏，讲此愧犹未。
喜逢尚书郎，家传得之既。
何以名内篇，一扣倘知味。
无几即语离，匆匆怪可谓。
天子仁圣心，闻过未常讳。
岂嫌有直疏，斥彼恶之彙。
矧兹龙卷前，正欠王与魏。
得见丹凤鸣，士党意乃慰。
黯也不居中，物论几鼎沸。
虽然上所命，所重在民事。
暨淑问皋陶，持平尔廷尉。
突使江东人，德泽尽沾溉。
惟公有古心，所守至弘毅。
我不畏孔壬，污吏必我畏。
所愿敷好生，物物皆吐气。
回思揽味甘，诏书登七贵。
戏和石潭尝酒（有引。三首）
顾清（明代）

无问登龙与叩柴，酒魔诗祟要人排。
不冲京兆行春马，便踏先生系马阶。
桂屑捣残犹自辣，雪儿歌后许谁偕。
逃虚避俗吾何敢，正若君言也复佳。
五月七日分韵得食苦笋诗
李光（宋代）

此君凌云材，节叶贯霜雪。千林富东南，百种自区别。

前后互萌芽，一一调苦舌。猫头效𡾋嵬，竹箭资琐屑。

世方嗜柔腴，我独甘苦节。幽姿照匕箸，挺特似英杰。

定非淇园栽，要是首阳蘖。侯门厌珍烹，鼎俎杂葵蕨。

安能知正味，但欲取客悦。何当荐君槃，茹香资激烈。

欲雪会稽耻，志气在餔歠。甲卒五千人，犹能霸吴越。
星岩二十景 其四 天阁晴岚
刘克治（明代）

阑风伏雨扫岚光，天阁珠栊玳瑁梁。自是仙官难得到，白云长护翠屏傍。
翾子禅
钱岳（元代）

举世争传野衲痴，啖翾聊复见神奇。
十千天子俄惊活，五百声闻总未知。
落日胥村波渺渺，秋风萧寺草离离。
只留千古空龛在，灵迹苍茫不可窥。
与李潭州椿寿翁五首 其五
赵蕃（宋代）

日夜霜风急，东西客路昏。诗方学蛮语，病昔似文园。

俯上辕门谒，愁干节制尊。顽疏宁自昧，剪拂望深恩。
答李希淳屯田三首
邵雍（宋代）

胸中日月时舒惨，笔下风云旋合离。
老去无成尚如此，不知成后更何为。
乐渔为李汝璧乃翁赋
吴俨（明代）

百尺清流绕碧岑，黄塘遗老兴何深。棹歌声落红莲渚，蓬屋诗何古柳阴。

剖粒自当轻万户，一丝终不换千金。骑鲸本是公家事，莫道渔翁秪姓任。
送程给事并次中丞杂端韵
彭汝砺（宋代）

公去江淮今几年，欢谣今日尚纷然。恩荣复拥千兵出，课最应纷一路先。

诗字细题幽寺竹，酒卮深泛碧池莲。风流会续兰亭盛，幕府能无窦巩贤。
题刊匠图书册
方岳（宋代）

黄金汉鼎青错落，绿玉秦玺红屈蟠。
龙翔凤翥入刀笔，宝晋山林风月寒。
再和赵正之都运观水战三首 其三
李纲（宋代）

抱病深栖云海滨，误恩起废愧陈人。飞腾固乏抟风翮，游泳长陈纵壑鳞。

一局销磨垂老日，三杯摇荡满怀春。何当诏许归田野，会有渔樵作上宾。
汉杜陵五凤铜行灯槃歌
胡天游（清代）

井焰沈然灭火久，风歌沦唱四方守。祇怜旧梦去无迹，尚怪此槃今在手。

摩挲背面三反覆，俯仰兴衰一论取。究观铭篆推甲子，上逐金人争老寿。

斑斑泽暗蜡痕热，帖帖寒侵月华彀。微微过雨润生翠，庚庚当几横沈黝。

纹花蹙蹙少萦线，蛮鼓琤琤珠戛扣。故非山林记汲县，仅异款识书元舅。

七叶天扶病已立，五凤盛继元封旧。阙中三月集鸾鹊，海内百户欢牛酒。

荐嘉灵畤合神鬼，赐玺名王侍铢娄。属车夜临属玉观，卤簿春上池阳薮。

婕妤娙娥持挟笔，黄门舍郎导先首。荧煌炫转烛天地，熊虹辉焕迷宵昼。

颇哀曾孙出襁褓，甘绝属籍蒙诛丑。皇皇狱邸托胡组，时时鬼火吹阴羑。

更无死灰然宿爨，岂有余光被幽杻。买饼市门徵博进，斗鸡下杜驱畋狗。

归来爇柄自回照，幸免凿壁增嗤诟。潜鳞忽然雷电激，万骑乍觉风云走。

甘泉上林备物御，技巧工匠穷斤镂。华檠豹脂引裂缺，宝炬螭蟠动蚴蟉。

啬夫初闻许广汉，作者近役山工友。长悬日月照庭殿，尽拥星辰卫轩囿。

宝剑何年砺陵厈，金碗相将发陇亩。永辞地市肠一断，散掷人间泪添垢。

柯摧蒂折意谁惜，转绿回黄色空懰，由来世事难度料，略省人物同遭偶。

得时失时易虎鼠，翻手覆手奚思咎。光辉早侍万乘侧，流落岂计千春后。

更寻转徙余岁月，讵识完朽归谁某。往时舟彝纷错落，递阅年载遗十九。

风花水浪原不定，游尘野马终乌有。古人但恨不可望，遗物聊凭吟在口。

残釭晕喜灿红语，冻砚呵寒僵秃帚。不知咿喔唱黄鸡，已过阑干倾北斗。
大通寺
林氏（唐代）

海暖风和放小舟，满天烟景好追游。青山叠叠浑无影，绿水漫漫静不流。

佛祖昔年留妙偈，头陀今日继灵修。菩提自是西来种，今古禅参尚未休。
同许少玉 其十 仲文送夏侯审校书东归
缪祐孙（清代）

三山微雨里，江水送寒流。一棹秋风稳，双鬟永夜忧。

窗虚迷翡翠，诗捷走骅骝。明日知何处，杭州又越州。
夜过洞庭
殷尧藩（唐代）

笙歌只解闹花天，谁是敲冰掉小船。

为觅潇湘幽隐处，夜深载月听鸣泉。
静海感书
曾棨（明代）

红烛当垆夜数钱，驿亭西面绿杨边。
重来烟景浑依旧，只认青帘记昔年。
临江仙·送宇文德和被召赴行在所
张元干（宋代）

露坐榕阴须痛饮，从渠叠鼓频催。暮山新月两徘徊。离愁秋水远，醉眼晓帆开。
泛宅浮家游戏去，流行坎止忘怀。江边鸥鹭莫相猜。上林消息好，鸿雁已归来。
答赵源仲
仇远（元代）

人到中年万事慵，我今况是六旬翁。
归心已薄西湖水，余力重修古泮宫。
官里简书尤可畏，案头笔砚岂无功。
迩来士习殊轻陗，愿与醇儒振义风。
卫藩旧邸遇酒南将军
彭而述（明代）

又是悲秋日，初筵动旅情。若能为楚舞，何处得秦声？

翠羽当轩媚，红妆耀甲明。兴亡无限感，洒泪忽沾缨。
入塞
曹勋（宋代）

仆持节朔庭，自燕山向北，部落以三分为率，南人居其二。闻南使过，骈肩引颈，气哽不得语，但泣数行下，或以慨叹，仆每为挥涕惮见也。因作《入塞》纪其事，用示有志节，悯国难者云。

妾在靖康初，胡尘蒙京师。
城陷撞军入，掠去随胡儿。
忽闻南使过，羞顶羖羊皮。
立向最高处，图见汉官仪。
数日望回骑，荐致临风悲。
送刘促通知泾州
司马光（宋代）

四载一相逢，相逢遽为别。
侪辈日萧条，与君俱白发。
卮酒不暇执，旧游那复说。
忽忽无他言，暑行戒饥渴。
过杨处士幽居
姚合（唐代）

引水穿风竹，幽声胜远溪。裁衣延野客，翦翅养山鸡。

酒熟听琴酌，诗成削树题。惟愁春气暖，松下雪和泥。
次韵和相公九月八日所赐诗
韩维（宋代）

丛头金菊层层闹，木末丹花艳艳红。
美景岁时暌寿斝，流光朝艳阅疏钟。
诗成洛社腾邮置，梦绕伊川拜杖从。
早晚安车来就第，樽前重奏喜相逢。
万安遇长沙便欲附书不果
朱熹（宋代）

长沙一别两悠悠，梦想清湘带橘洲。欲寄行人数行字，行人不作置书邮。
云南曲
刘湾（唐代）

百蛮乱南方，群盗如猬起。骚然疲中原，征战从此始。

白门太和城，来往一万里。去者无全生，十人九人死。

岱马卧阳山，燕兵哭泸水。妻行求死夫，父行求死子。

苍天满愁云，白骨积空垒。哀哀云南行，十万同已矣。
正甫还长沙复用斜川日和陶韵为别
张栻（宋代）

吾党有佳士，寡欲自日休。
眷言平生心，从我万里游。
披云度岭峤，犯雪临江流。
顾我无定踪，飘然若轻鸥。
兹和虽云远，所忻近故丘。
况得与君俱，岂患寡朋俦。
有酒君为饮，有句君能酬。
如何舍我归，颇亦念此不。
我老百念冷，独有谋道忧。
临岐无他祝，得编细研求。
天姥峰
郑善夫（明代）

天姥崚嶒不可招，云岩雪壑傍丹霄。天台四万八千丈，俯看飞虹度石桥。
浪淘沙（九日登钓台怀思溪旧游）
善珍（宋代）

七十二年翁。曾客吴中。清游占断水晶宫。几度藕花归棹晚，月断钟。追记已陈踪。回首空濛。凭高荒草夕阳同。欲同谢公歌舞地，落叶鸣蛩。
梦丹书
李亨（唐代）

厥不云乎，惟其惟时。上天所保，福禄不亏。
戊辰闰八月归临安观旧题脩竹黄杨丁香慨然有感复书三绝于后 其一
王十朋（宋代）

吾家风物富檀栾，最爱青青耐岁寒。千里归来面苍玉，不烦时复报平安。
卖花声二首 其二
史承谦（清代）

谁似武林城，烟景初晴。一湾螺黛掠波轻。想得西湖湖畔路，春黛方生。

细柳最盈盈，眉眼分明。画船唤酒六桥行。定有嬉春红袖女，低按秦筝。
寄沁州史长老
陈思济（元代）

旧时行县到金田，曾向禅窗借榻眠。别后小诗聊寄问，龛灯还有几人传。
青玉案 其二 太湖虾
董元恺（清代）

湖波万顷明如练。虾菜寻常堪贱。水母空教无目见。

编诸绳缕，牵来笭网，早向冰盘荐。

为姑为妾应红遍。偏此处沙虹色变。玉鬣冰肌风格擅。

真堪佐酒，还宜下箸，好共霜橙片。
过越
赵谘（宋代）

地有千岩与万津，霸图无计老青春。
抱冰漫刷栖山耻，争奈倾吴是归人。
玉漏迟
蒋捷（宋代）

上，而图西湖景于楼壁。

翠鸳双穗冷。莺声唤转，春风芳景。花涌穗香，此度徐妆偏称。水月仙人院宇，到处有、西湖如镜。烟岫暝。纤葱误指，莲峰篁岭。

料想小阁初逢，正浪拍红猊，袖飞金饼。楼倚斜晖，暗把佳期重省。万种惺忪笑语，穗一点、温柔情性。钗倦整。盈盈背灯娇影。
湖居春晚杂赋八绝 其八
周紫芝（宋代）

湖水波连野水边，欲晴鸠唤未晴天。懒吹云去风无力，打得花残雨可怜。
雀
李峤（唐代）

大厦初成日，嘉宾集杏梁。衔书表周瑞，入幕应王祥。

暮宿江城里，朝游涟水傍。愿齐鸿鹄至，希逐凤凰翔。
避寇即事十二首 其六
左纬（宋代）

失所尚迁次，江湖信足行。朝廷自多土，天地只孤生。

已是无归处，何须问去程。甘心委沟壑，回首恋升平。
秋日书怀
王之道（宋代）

断虹收尽晚风凉，扑鼻谁家社酒香。
门外山横青玉案，屋头榴绽紫罗囊。
对吟已觉输新俊，遇酒还能发老狂。
坐想西园梨枣熟，昔年犹记拉君尝。
和龙直夫秘校细雨 其三
释道潜（宋代）

傍砌飘才断，从风强更来。斑斑泣蛛网，浥浥汗江梅。

薄日光时漏，曾阴意未开。少陵心易感，诗句写清哀。
初起
李商隐（唐代）

想像咸池日欲光，五更钟后更回肠。

三年苦雾巴江水，不为离人照屋梁。
送张观归袁州
李嘉祐（唐代）

羡尔湘东去，烟花尚可亲。绿芳深映鸟，远岫递迎人。

饥狖啼初日，残莺惜暮春。遥怜谢客兴，佳句又应新。
疏影
吴潜（宋代）

千门委玉。是个人富贵，才隔今宿。冒栋摧檐，都未商量，呼童且宿庭竹。千蹊万径行踪灭，渺不认、溪南溪北。问白鸥，此际谁来，短艇钓鱼翁独。

偏爱山茶雪里，放红艳数朵，衣素裳绿。兽炭金炉，羔酒金钟，正好笙歌华屋。敲冰煮茗风流衬，念不到、有人洄曲。但老农、欢笑相呼，麦被喜添全幅。
和谢舍人新秋
梅尧臣（宋代）

西风一夕狂，古屋吹可恐。
微变蜻蛚吟，斗摧蚊蚋勇。
朝惊露坠梧，远爱云飞陇。
还忆旧溪游，水清渔箔壅。
西游曲
钱易（宋代）

花销秋老白日短，败红荒绿迷空馆。
擬将清血洒昭陵，幽谷蛇啼半山晚。
十年辞家勤献书，王孙不许延公车。
江头祖庙祭无血，重门生草寒离离。
我有黄金三尺剑，奸骨无痕古波艳。
佩入函关无故人，玉握凋零七星暗。
句
宋祁（宋代）

色映堋云烂，声迎羽月迟。
梨花限韵
郑金銮（清代）

三月园林草径荒，一枝晴雪簇东墙。冰姿差后寒花发，缟素浑如贫女妆。

艳惹夜蟾光处白，泪含春雨冷时香。空庭寂寞无人迹，引得游蜂阵阵忙。
书斋
俞桂（宋代）

野草沿庭砌，清闲日掩扉。
晚凉疎雨过，落叶觉蝉稀。
天籁自鸣竹，砧声谁捣衣。
僧寮不过此，何必扣玄机。
隆中偶述
袁宏道（明代）

苍藤老蔽幽溪石，瘦锷棱棱网苔迹。
想得山中抱膝时，凉云如苔树纹碧。
山莎满地刺花红，草堂斜掩一池风。
杖声跕跕冲山鸟，道是鹿门庞德公。
开尊叠唱梁甫吟，黄头丑妇拔钗篸。
踏花趁石穷幽崄，行尽溪桥闻怪禽。
一朝龙甲腾色苔，尽泻清江浇玉垒。
西连邺虏东狡吴，坐策行筹几回死。
晚年只手扶庸主，文泣鬼神战风雨。
炎火不光汉数穷，消得英雄愤几许。

五丈原头石辗尘，烟霜薮却白纶巾。始知伊吕萧曹辈，不及餐云卧石人。
文公书厨·出此谟训
陈普（宋代）

仁心忧万世，出语岂能无。
拟之而后言，一字一明珠。
万化必有成，大中在方策。
渊泉端有自，聪明达天德。
好事近（十二之十一）
陆游（宋代）

平旦出秦关，雪色驾车双鹿。借问此行安往，赏清伊修竹。

汉家宫殿劫灰中，春草几回绿。君看变迁如许，况纷纷荣辱。
赠武昌太守夏少明诗六章
陆机（魏晋）

一章
穆穆君子。明德允迪。
拊翼负海。翻飞上国。
天子命之。曾是在服。
西踰崤冈。北临河曲。
二章
尔政既均。尔化既淳。
旧污孔修。德以振人。
雍雍鸣鹤。亦闻于天。
释厥缁衣。爰集崇贤。
三章
羽丁既奋。令问不已。
庆云烟煴。鸿渐载起。
峨峨紫闼。侯戾侯止。
彤管有炜。纳言崇祉。
四章
既考尔工。将胙尔庸。
大君有命。俾守于东。
允文允武。威灵以隆。
之子于迈。介夫在戎。
五章
悠悠武昌。在江之隈。
吴未丧师。为蕃为畿。
惟此惠君。人胥攸希。
弈弈重光。照尔绣衣。
六章
人道靡常。高会难期。
之子于远。曷云归哉。
心乎爱矣。永言怀之。
瞻彼江介。惟用作诗。
永丰驿逢故人赵伯庭过叔
杨万里（宋代）

同官赣水总青春，消息中间两不闻。
道我未衰君莫戏，不须看我只看君。
谢彦云谒选得书举子邀予共醉喜赋
区大相（明代）

闻君有家庆，客舍共为娱。正待横腰绶，新看入掌珠。

好音传过雁，小妇唱将雏。兰玉阶庭事，倾樽到老夫。
和枢密侍郎因看海棠忆禁苑此花最盛
郭稹（宋代）

朱栏明媚照横塘，芳树交加枕短墙。
传得东君深意态，梁成西短好风光。
破红枝上仍施粉，繁翠阴上旋扑香。
应为无诗怨工部，至今含露作啼妆。
过横山塔下
杨万里（宋代）

隔岸山迎我，沿江柳拜人。
日摇秋水面，波闪白龙鳞。
不遣船迷路，俱从塔问津。
一生将玉镜，千古照金身。
苦雨
张耒（宋代）

伏尽暑初变，西风作秋声。
潇潇晚雨急，达旦声不停。
阴暝鸡失晚，微凉肃晨兴。
湍流昌阶闼，积潦被门庭。
仰视天盖低，玄云送惊霆。
黑蜧乐以逞，商羊方未宁。
后土何茫茫，流潦浩纵横。
忧念在民食，敢私兰菊荣。
漠漠暮未已，琅琅夜还增。
嗟余但高枕，饱食愧疲氓。
和铁厓《西湖竹枝
张田（宋代）

潮去潮来春复秋，钱塘江水通湖头。
愿郎也似江潮水，暮去朝来不断流。
少年游（十之九·林钟商）
柳永（宋代）

日高花榭懒梳头。无语倚妆楼。修眉敛黛，遥山横翠，相对结春愁。

王孙走马长楸陌，贪迷恋、少年游。似恁疏狂，费人拘管，争似不风流。
上巳同陈潜甫韨褉锦水上
欧大任（明代）

佳晨元巳一招携，脩禊同君出锦溪。春服乘风坛树外，夕帆催鸟海楼西。

秉兰近水临芳甸，泛羽随波绕曲堤。从此花期多乐事，南园东谷乱莺啼。
月夜观花
陈文蔚（宋代）

底事更深睡不感，惜花爱月两关情。
黑甜一枕虽云美，未省人间有此清。
黄州周二选部居忧作此寄之君故以星变言事忤贵人见谪 其一
王世贞（明代）

七月十五忆黄州，中有豪贤重姓周。任使纶巾为布帽，也能雄辨压曹刘。
送广帅秩满之官丹阳二首
杨万里（宋代）

北门卧护要耆英，小试胸中十万兵。
天借金山吟落月，身兼铁瓮作长城。
何如岭上因归路，摘取梅酸去作羹。
已有紫泥教诣阙，便应留住付钧衡。
久与广西帅年丈左史张舍人别自琼罢归过静江
曾丰（宋代）

离年稠似发，契义重于山。
不计命穷达，犹移书往还。
匽藩新位貌，闻燕旧辞颜。
勘破诗文处，吾其得订顽。
岳阳楼
陆游（宋代）

身如病鹤短翅翎，雨雪飘洒号沙汀。
天风忽吹不得住，东下巴峡泛洞庭。
轩皇张乐虽已矣，此地至今朝百灵。
雄楼岌嶪镇吴楚，我来举手扪天星。
帆樯才放已隐隐，云气乱入何冥冥。
鼋鼍出没蛟鳄横，浪花遮尽君山青。
黄衫仙翁喜无恙，袖剑近到城南亭。
眼前俗子败人意，安得与翁同醉醒。
与诸舍弟游董村
吕本中（宋代）

来往无十里，颇能妨昼眠。疏篱董村水，远树洛城烟。

酒薄诗牵强，身闲病接连。荒田点残雪，知在甬山前。
书院春葩
李贡（明代）

马蹄尘外访仙源，风景苍茫别一天。清泚潆迥三四里，碧桃閒落几千年。

馀香不逐东风散，丽色长凝晓露鲜。此景共知人事罕，肯饶金谷美于兰。
过关山
杨时（宋代）

牢落关山路，年来倦往还。
长随流梗泛，有愧白云閒。
亲远江天外，魂劳梦想间。
泫然游子泪，挹尽复汍澜。
大雨
方岳（宋代）

蛰龙怒欲起春霆，并挟髯虬上杳冥。
老色干云鳞甲动，苍皮粘雹爪痕腥。
物方神变谁能测，山不高深亦有灵。
谁与护持诗墨在，略无风雨损吾亭。
读元公辅传有感
洪咨夔（宋代）

公辅溪壑欲，胡椒八百斛。若比梁冀大是廉，几船珠玑几车玉，三十万万无厌足。

我宋从来相用儒，国肥民饱却家臞。田园图史论贫富，鼎鼐楼台辨有无。

呜呼哉鄙夫，呜呼哉贪夫。
寄薛起居
司空图（唐代）

小域新衔贺圣朝，亦知蹇分巧难抛。

粗才自合无岐路，不破工夫漫解嘲。
上巳琼林苑宴二府同游池上即事口占 其二
晏殊（宋代）

曲榭回廊手伎喧，綵楼朱舫鼓声繁。游人已著浓春去，不待歌长舞袖翻。
自咏二首
徐灵府（唐代）

寂寂凝神太极初，无心应物等空虚。

性修自性非求得，欲识真人只是渠。

学道全真在此生，何须待死更求生。

今生不了无生理，纵复生知那处生。
拜婺源文公祠
李奎（宋代）

天肇文明赞治平，万年宗主赖先生。
经穷六籍开来学，道继诸儒集大成。
祠枕星源青嶂合，亭临虹井彩云横。
乘骢远谒逢秋祀，瞻拜偏兴景仰情。
登潮阳东山
林票（宋代）

小雨上东山，层层着意看。
寻泉行处僻，就石坐来寒。
赤舄归周理，苍山起谢安。
功能成底事，一抹莫云残。
东关二首 其二
陆游（宋代）

烟水苍茫西复东，扁舟又系柳阴中。三更酒醒残灯在，卧听萧萧雨打篷。
游南华次章朴庵韵漫作禅语
黄佐（明代）

南能无伎俩，妙境还谁履。拈花裂虚空，莫问如何是。
金陵七夕赠皇甫司勋
周天球（明代）

片雨明河拭，双星阁道临。
论欢天上别，惊候旅中深。
夕吹催飞藿，商声动早碪。
城南倦游客，同折此时心。
凉夜
王镃（宋代）

断阶露草湿鸣蛩，桐树凉生落叶中。
月上小楼人未睡，曲栏敲遍倚西风。
北山四时招隐辞 其二
周密（宋代）

草木舞兮山深，蜩蚻弄兮淙铿。息琼阜兮嘉荫，漱玉涧兮甘清。

泛夫容兮十顷，搴朱实兮千寻。虬松兮五鬣，凤草兮三棱。

雨龙归兮灵洞，夜鹤化兮仙岑。羌谁招兮太史，耿清夕兮猿吟。

逃暍影兮散虑，极幽讨兮峥嵘。乐吾山兮长夏，归来兮濯沧浪之尘缨。
自安仁至豫章途中杂兴十九首 其十四
赵蕃（宋代）

虬龙夭矫已分形，想象灵根长茯苓。安得一椽风雨庇，要思服食制颓龄。
和韵詗徐径坂
赵汝腾（宋代）

圣断锄奸不大声，传闻侧席迟幽人。
人今天民之先觉，幡然风俗还振振。
游铜山示规孺侄
何景福（元代）

踏遍春风桃李场，凭高一览总群芳。亭前纹甃铜花碧，洞口甘群石髓香。

对白抽黄呼小阮，染红濡绿笑中郎。紫阳孙子欣留客，一醉从人卧竹床。
秋晚杂书三十首
方回（元代）

道自汉魏降，裂为文与诗。
工诗或拙文，文高诗或卑。
香瓯假山序，不妨自一奇。
鲥橘多骨核，乃至肆诋訾。
恭惟陈无己，此事独兼之。
五七掩杜集，千百臻秦碑。
四海紫阳翁，归美岂其私。
所以此虚叟，取为晚节师。
古松
释善珍（宋代）

武夷洞中老松树，上有千年仙鹤巢。
几度隔云茶臼响，山童树下拾枯梢。
踏青四首 其三
区益（明代）

踏青过中野，秧叶时复齐。农父秉犁锄，各自向田畦。

晨出事东作，日夕未遑栖。荒村烟火迟，过午始蒸藜。

馌饷鲜及时，风雨复凄迷。一农为我言，妻孥向人啼。

上山忧豺虎，入水畏鲸鲵。盗贼纵横行，诛求彻骨皮。

不见石壕吏，闻之空酸嘶。
玉蝴蝶 立夏
庄盘珠（清代）

唤起眉间幽恨，一帘芳草。满地斜阳。燕子衔泥重到，绿遍池塘。

乍离魂、残花恋树，还顾影、弱絮萦窗。怪东君，将春归去，忒也匆忙。

堪伤。韶光九十，蜂粘屐影，蝶趁衣香。谁把浓烟暗雨，尽付空江。

算前宵、春和梦断，到今日、愁比春长。漫销凝，一年一度，恼乱人肠。
醉中留别永叔子履
梅尧臣（宋代）

新霜未落汴水浅，轻舸惟恐东下迟。
遶城假得老病马，一步一下饮人疲。
到君官舍欲取别，君惜我去频增嘻。
便步髯奴呼子履，又令开席罗酒卮。
逡巡陈子果亦至，共坐小室聊伸眉。
烹鸡庖兔下筹美，盘实飣餖栗与梨。
萧萧细雨作寒色，厌厌尽醉安可辞。
门前有客莫许报，我方剧饮冠帻欹。
文章或论到渊奥，轻重曾不遗毫厘。
间以辨谑每绝倒，岂顾明日无晨炊。
六街禁夜犹未去，童仆窃讶吾侪痴。
谈兵究弊又何益，万口不谓儒者知。
酒酣耳热试发泄，二子尚乃惊我为。
露才扬己古来恶，卷舌噤口南方驰。
江湖秋老鳜鲈熟，归奉甘旨诚其宜。
但愿音尘寄鸟翼，慎勿却效儿女悲。
题陆大参秀夫广陵牡丹诗卷后
林景熙（宋代）

南海英魂叫不醒，旧题重展墨香凝。
当时京洛花无主，犹有春风寄广陵。
杨白花
舒岳祥（宋代）

杨白花，懊恼随风渡江水。将心莫托少年郎，少年一去轻万里。

杨条插地便生根，花性飘扬似梦尘。恨不筑城高万丈，花飞莫放出重门。

珠帘绣柱香云护，祇有黄莺知去路。
冬晚舟行剑江
郭谏臣（明代）

朔风千里疾，画舸一帆轻。山带寒烟暮，江翻雪浪明。

沉吟怜独往，驰逐系微名。徙倚篷窗久，悠悠无限情。
宇文氏庄观海棠时海棠未甚开而余旦夕归矣赋
李流谦（宋代）

雨猛几终夕，风狂遂彻朝。
眼缘春色醉，魂为客愁消。
泽国空留滞，山房恐寂寥。
平芜烟一望，乡梦太迢遥。
泾州怀古
郭瑄（宋代）

危坡下尽见残墉，势扼长川万古雄。
泾水无泥分畎浍，回山有脉自崆峒。
唐文曾祀龙君庙，汉武犹存阿母宫。
更喜笔峰青翠处，雨馀疑是画图中。
次韵答张宗益工部
韩琦（宋代）

昔忝临漳守，娱心自退公。闲愁放天上，真境得壶中。

燕处虽云适，规模惜未丰。恢园隳旧堞，困宇出新工。

材品珍方用，花名异始充。泉分洹水堰，梁下邺城宫。

今始推良牧，褒辞借病翁。笙镛谐庙瑟，珠玉满邮筒。

讵敢矜前政，徒知偃下风。北堂留衣锦，西巘峻维嵩。

休逸檐梢月，荣归浪衬虹。班条多暇日，清赏此何穷。
送杨参议三首 其二 分韵得露字
薛瑄（明代）

林木生凉飙，皋兰被清露。念子三川行，正值九秋暮。

天空一雁翔，江远孤舟骛。旬宣有佳兴，载咏甘棠句。
春兴 其十七
黎景义（明代）

文君不厌马卿贫，绿树重阴盖四邻。自笑平生誇胆气，岂知书剑老风尘。

数茎白发生浮世，千里青云未致身。

解释春风无限恨，柴门空闭锁松筠。
再用前韵咏子舟所作竹
黄庭坚（宋代）

森萷一山竹，壮士十三辈。
自干云天去，草芥肯下逮。
虚心听造物，颠沛风云会。
荣枯偶同时，终不相弃背。
谁云湖州没，笔力今尚在。
阿筌虽墨妙，好以桃李配。
国工裁主意，冷淡恐不爱。
子舟落心画，荣观不在外。
耆年道机熟，增胜当倍倍。
祖述今百家，小纸弄姿态。
虽云出湖州，卷置懒开对。
非公笔如椽，孰能为之大。
与梦得沽酒闲饮且约后期
白居易（唐代）

少时犹不忧生计，老后谁能惜酒钱？
共把十千沽一斗，相看七十欠三年。
闲征雅令穷经史，醉听清吟胜管弦。
更待菊黄家酝熟，共君一醉一陶然。(酝 一作：酿)
寄崔汝弼 其三
徐积（宋代）

不见吾崔子，南城两度春。应从湘水梦，来就泮宫人。

壮气胸中旧，衰毛颔下新。明年六十六，望子过淮滨。
武陵春·仙道古今人即是
王吉昌（元代）

仙道古今人即是，恐尔自心迷。尔说天高我道低。三寸上天梯。十九这些人不到，相隔似云泥。妙诀倾心肯若稽。功德与天齐。
录虞山钱蕴谷上舍遗诗兼识以诗
周馨桂（清代）

庙堂有诗伯，草野无诗人。岂伊无诗人，零落谁为论。

所论道不直，遗编空复陈。鹿门有雏凤，示我诗一编。

游迹滞关中，长吟远望天。身后无知音，空留丹黄痕。

曰予本恨人，读子怆我魂。弃置情不忍，录为箧中珍。

人生谁不死，毋为苛先民。
德清道中
黄复之（宋代）

天寒岁晚江湖客，一段风烟画卷昏。
聚蟹声喧枯苇{上艹下断}，飞鸿影落断桥村。
归云寺带翠微暝，逆水帆拖白漾浑。
东去西来见鸥伴，盟寒只有愧心存。
偶书净信院壁
强至（宋代）

系舟曾访远公庐，游屐重来一纪馀。
惟有湖山如往日，懒将前事问禽鱼。
赠史坑冶二首
袁燮（宋代）

公子词锋莫敢当，更兼世故饱更尝。
区区残寇犹侵侮，愿试胸中却敌方。
翻忧
晁说之（宋代）

岁暮穷途恼白头，况加一岁更荒州。
家禽聚处无居屋，野水分时便断流。
何物不堪供佛泪，谁人可与共咨谋。
一生本藉诗书乐，今日诗书翻百忧。
蔡尚书挽词二首
叶适（宋代）

拨沙得黄金，百鍊写光影。
飞行日月上，莹彻肝胆醒。
空山惨马鬣，何决重为矿。
余哀不浪施，留寄长夜炯。
善谑驿淳于髠墓上有木斜出口占
项安世（宋代）

秦人磨斧闯山东，七泽青邱入梦中。
齐楚君臣正行乐，辟宫除道送金笼。
再和二首
王迈（宋代）

笔飞鸾凤墨翻鸦，白玉堂中懒草麻。
得句批风仍抹月，怡神饮露更餐霞。
公於轩冕浮名薄，帝念耆英宠礼加。
丕衍修龄全晚节，洋洋一札圣言嘉。
访钱鹤山
石钧（清代）

客里追欢到草堂，萧疏篱菊近重阳。开尊白社皆名士，绕郭青山似故乡。

怀抱早甘栖涧壑，声华深悔著文章。高城日落沧江晚，无那孤舟别恨长。
买陂塘·和杨稚虹自题乘风破浪图韵
杨葆光（清代）

蓦经过、苏台沪垒，海天容我长啸。俊驴又踏长安路，滚滚软红驰道。

高处眺。有太液蓬池，丽藻新添料。三杯软饱。笑甲第门楣，丁年冠剑，眼界一何小。

吾宗彦，豪气笔端环绕。披图聊佐谈笑。炎天不惜征衣瘁，先后一鞭飞到。

诗句好。知也有庭闱，白发垂垂老。游踪草草。祝航海来归，板舆迎奉，门外舣兰棹。
送惠子泽工曹罢官还陜右
张扩（宋代）

关西多名流，后出亦豪侠。三年佐幕府，论事费口颊。

人情易薰染，久或化为怯。不如殽黾去，归路马蹀躞。

虽无米千斛，尚有书百箧。吾曹官为家，穷老漫随牒。

南州美风土，水净山九叠。子尝访之我，行欲买舟楫。

我本江湖人，妙处饱经涉。谁能老作伧，政恐梦为蝶。
至常熟陈中丞白训导邀登福山看海二首 其二
唐顺之（明代）

久缘迫陕悲时俗，海峤春临思若何。地涌龙蛇争起陆，天投星斗横翻波。

封疆坐觉华夷并，气候常看雾雨多。才谢枚生能作赋，观潮恰对曲江阿。
冬夜
吴龙翰（宋代）

一屋白云无锁钥，酒酣要摘梅花嚼。
相逢石鼎老弥明，吟罢松梢月欲落。
偈颂一百一十七首 其三十八
释绍昙（宋代）

一点心灯，寒光灿烂。今古长明，几人著眼。诸方老冻脓，烧畬种粟，三呼三应，妙悟水因，眉间挂剑。

虽然列焰分辉，当暗中有明，当明中有暗。而今拈出普请看，出格元宵，何妨赏玩。
諴夏
牛弘等奉诏作（隋代）

禘祖垂典，郊天有章。以孟之春，于国之阳。茧栗惟诚，陶匏斯尚。

于神接礼，明幽交畅。火灵降祚，火历载隆。烝哉帝道，赫矣皇风。
五斗
赵希迈（宋代）

五斗驱将五岭来，萧萧老屋枕岩隈。
风高松子和钗落，地暖梅岩带叶开。
短鬓吟边从似雪，壮心客里渐成灰。
官身纵使多尘事，亦许偷闲踏径苔。
罗浮山
张又新（唐代）

江北重峦积翠浓，绮霞遥映碧芙蓉。

不知末后沧溟上，减却瀛洲第几峰。
句
徐璹（宋代）

满城风物来春色，万里江山入酒杯。
次韵陆虞仲学士涂中咏雪二首
李弥逊（宋代）

岁行去似客程兼，诗债新随雪阵添。
唱绝郢人夸洁白，舞低赵女斩轻纤。
寒威莹骨胜三沐，爽气薰心解六黏，
险语赓酬难自勉，旋乾吟笔尽更签。
次韵东坡梅花十绝 其八
李之仪（宋代）

玉作肌肤雪作衣，剪裁风月缀寒枝。上池可饮偶无路，空愧当年带下医。
次韵杨廷秀郎中游西湖十绝
喻良能（宋代）

忆昔孤山和靖家，光风霁月总输他。
几多水草连烟草，无限苹花杂藕花。
早发湘潭
章美中（明代）

凌晨陟平麓，野色眷行旅。
娟娟千林花，犹含夜来雨。
山深云不流，春去禽自语。
景物各有适，吾道岂踽踽。
鼓琴图
刘泰（明代）

不向王门作从伶，独横焦尾坐云汀。钟期老去知音少，弹与秋江白鹭听。
病起
刘克庄（宋代）

病起龙钟怯负犁，劣能扶杖视蔬畦。
罢休自笑同刍狗，老去君当恕木鸡。
孤鹤惊飞沙苑箭，郡乌嗔借上林栖。
终须觅个安巢处，万叠青山缭碧溪。
戏呈程民老
华镇（宋代）

多才是处走华镳，问柳寻花九十朝。春去光阴祇恨晚，兴来行十莫知遥。

谢安携妓情虽远，崔烈为公臭不消。应是醉魂伤骀荡，大歌楚些为君招。
和裴相公傍水闲行绝句
白居易（唐代）

行寻春水坐看山，早出中书晚未还。

为报野僧岩客道，偷闲气味胜长闲。
眼儿媚·那年私语小窗边
朱彝尊（清代）

那年私语小窗边，明月未曾圆。
含羞几度，已抛人远，忽近人前。
无情最是寒江水，催送渡头船。
一声归去，临得又坐，乍起翻眠。
与周思忠刘孟文诸君子会饮李克贞宅分韵得三字
刘崧（元代）

秋日凄以烈，华轩何潭潭。众宾适燕止，凉飙飒崇楠。

笾豆秋有光，冠佩蔚交参。尝闻旅也语，式奏乐且湛。

献酬礼百千，言议陈再三。授简惭末至，怀贤惕高谈。

兵戈属时危，风尘蔽东南。罹疚秪自伤，太康宁敢贪。

反顾企明哲，悲歌恋林岩。仰睇天际云，中情何由缄。
偈颂二十一首
释普宁（宋代）

如何是佛殿里底，无端开口便臭气。
掩鼻不及，只得五体投地。
题丹晨书院壁
白玉蟾（宋代）

春昼花明日暖，夏天柳暗风凉。
秋桂月中藏影，冬梅雪里飘香。
奉和太子纳妃太平公主出降三首
胡元范（唐代）

帝子威仪绝，储妃礼度优。叠鼓陪仙观，凝笳翼画輈.

郁郁神陪满，奕奕彩云浮。排空列锦罽，腾欢溢皇州。

金闺未息火，玉树钟天爱。月路饰还装，星津动归佩。

紫极流宸渥，清规伫慈诲。恩波洽九流，光辉轶千载。

列席诏亲贤，式宴坐神仙。圣文飞圣笔，天乐奏钧天。

曲池涵瑞景，文宇孕祥烟。小臣同百兽，率舞悦尧年。
句
钱若水（宋代）

三陪藻燕簪裾上，五对龙颜日月边。
次韵两苏公讲筵唱和四首
晁补之（宋代）

金玉谁人咏德音，太平无象属人心。
日高初散露门讲，天上五云宫殿深。
隐德诗
喻汝砺（宋代）

太虚八境初无二，中有道人常洞视。借问道人何等公，从志其名聂其氏。

华亭春酣战桃李，香气入帘人破睡。凌波微步度劳尘，栀子同心传密意。

道人不动如澄水，看破新装小年纪。回身向郎郎忍弃，愁眺月华空掩涕。

含羞转态春百媚，而我定心初不起。世人悠悠初未知，故有冥籍还见记。

仪州判官临颍生，良原甲夜黄衣吏。手提淡墨但仓黄，门列阴兵更奇佹。

昧爽堂皇势呀豁，玉带神君气高厉。靖国再拜呼使前，案头吏抱百叶纸。

数行具书一善事，聂君夜却淫奔李。由来胸中无浊见，前尘百暗心常止。

一室超然方隐几，入眼狂花乱飘坠。定情岂复顾条脱，合欢未许同阳燧。

坐令密行动幽祇，棘使华年增一纪。出门仍问紫衣翁，阴诛与世无差异。

百叶部中分次第，忠孝弃捐神所劓。杀生之报定何如，朝生暮死蜉蝣尔。

踏翠裁红可怜妓，濯足琼浆被鞭箠。房公湖边秋色里，阿孙图南前拜跪。

扣头授我如上事，愿谒英篇书所以。我闻南曹北曹尺有咫，天知地知元密迩。

岂惟妙药彻五藏，况复宝鉴悬千里。幽中谅有鬼能言，密处须防墙有耳。

诸生举止虽细微，动念观心实幽邃。端知天上戊申录，记尽人间不平地。

东邻西舍总不知，却有鬼神知子细。障碍为壁通为空，只有此心难掩蔽。

云何是中有明暗，至行通神裁一理。道人两眼无赤眚，揩定人间几真伪。

赵骅已矣马元死，郡有隐德如君子。嗟我诸生苦流转，奔色奔声复奔味。

其间贪魃尤阴诡，收索携提入馋喙。都儿阿对共揶揄，笑杀官人常梦秽。

虽云幽暗巧规避，僮仆羞之那不愧。哀哉诡谲王冀公，未省胡颜向祁睿。

我爱昔人尤简贵，寡欲清真有高气。旷然澹处但真独，胸中岂复留尘累。

生死幽明了不期，是心默与神明契。王忱绣被下庭堂，李约宝珠存含禭。

九原可作吾与归，敛膝容之想幽致。
赠王正叔
赵鼎臣（宋代）

百年图史富纵横，痛饮狂歌过一生。稷下先生初应诏，关西夫子旧知名。

乘槎不觉侵霄汉，枕石终思返钓耕。好遣家童报消息，晓猿无事莫相惊。
赠步寄李员外
司空图（唐代）

危桥转溪路，经雨石丛荒。幽瀑下仙果，孤巢悬夕阳。

病辞青琐秘，心在紫芝房。更喜谐招隐，诗家有望郎。
偈颂四十一首
释慧晖（宋代）

辜月今朝初一日，正当冬至满霜月。
一阳佳节大家间，字字含玄向白日。
宿楗头村茅屋
吴与弼（明代）

烟汀一曲淡涵秋，独咏馀晖坐粟州。东客倦时西路近，度坳历坂不须愁。
初秋遣兴
王顼龄（清代）

邸舍幽偏亦我庐，绿葵红蓼足国疏。门稀宾客新闻少，性懒衣裳造请疏。

避事莫如千日醉，破闲但有一床书。三年羁旅思归切，尽道山中不易居。
又游牛峰寺四绝句 其三
王守仁（明代）

人间酷暑避不得，清风都在深山中。池边一坐即三日，忽见岩头碧树红。
次知府吴国伦鉴江亭诗韵
李一迪（明代）

石壁高悬一径回，新亭屹立为谁开。云含山色从天落，日送江光入槛来。

抱病频年怀鉴水，衔杯此地即蓬莱。欲归共拟观涛赋，无那郢都白雪才。
南乡子（宁都登楼）
杨泽民（宋代）

乘月上高楼。一片清光浩莫收。帘卷好风知客意，飕飕。山自纵横水自流。

却绕古城头。尘事匆匆得少休。遥送征鸿千里外，明眸。消尽人间万种愁。
夏夜二首 其一
张镃（宋代）

灯晕纱笼静者居，夜凉携扇绕阶除。松间有句松间说，不向空中咄咄书。
海陵杂兴八首 其四
吕本中（宋代）

荒城足风雨，今日更新冬。草木山岚暗，人家水影重。

漫看文字过，时有簿书逢。目极横塘路，西楼闻暮钟。
赠齐轩仲素老
王庭圭（宋代）

秀岭明东城，飞翠横空断。烟霞互灭没，爽气浮清旦。

旁连仙人互，楼殿出天半。金龙蟠绣柱，银榜开琳馆。

齐轩面青葱，下瞰绿筱岸。我尝醉其上，讴吟杂悲叹。

一时贤士夫，车马共游款。当年二学士，落笔泻银汉。

曾赋齐轩诗，字字星斗烂。事逐云雨空，鬼录尚可按。

重来兵火馀，触目自悽惋。唯有轩前山，秀色还旧观。

晓猿惊未已，归袂何必挽。胡为走尘埃，废此奇一段。

山灵亦可畏，移文定嘲玩。
挽搏谏议三首
刘克庄（宋代）

今上龙飞始，先生驿召频。
颇闻曾草疏，终不就蒲轮。
勘破邯郸梦，抽回洛社身。
也令千载下，知世有全人。
冀北春望（一作崔湜诗）
崔液（唐代）

回首览燕赵，春生两河间。旷然馀万里，际海不见山。

雨歇青林润，烟空绿野闲。问乡无处所，目送白云关。
筼房秋崖来访不相值后往谢之筼复有诗喜余之
释文珦（宋代）

吟车曾到社桥来，不见山人乞食回。
荒沼秋深莲已谢，寒林科近菊初开。
句引渊明无酒琖，观迎元度但茶杯。
寻盟却喜梅花发，日日论诗坐碧苔。
饭罢戏作
陆游（宋代）

南市沽浊醪，浮螘甘不坏。
东门买彘骨，醯酱点橙薤。
蒸鸡最知名，美不数鱼蟹。
轮囷犀浦芋，磊落新都菜。
欲赓老饕赋，畏破头陀戒。
况予齿日疏，大脔敢屡嘬？
杜老死牛炙，千古惩祸败。
闭门饵朝霞，无病亦无债。
数日寒顿减颇有春意感怀赋短歌
陆游（宋代）

微阴寒不力，破腊春暗动。
林梢报梅白，水际闻鸟哢。
羁鸿渐整翮，一一劳目送。
应怜飞蓬客，犹作浣花梦。
平生江淮间，裘马事豪纵。
岂知老畏死，斋钵受蔬供。
忍馋每自笑，小饮未敢痛。
何以慰寂寥，卧听压春瓮。
偈
释行瑛（宋代）

登山须到顶，入海须到底，
学道须到佛祖道不得处。若不如是，
尽是依草附木底精灵，吃野狐涕唾底鬼子。
酬谢韦卿二十五兄俯赠辄敢书情
窦庠（唐代）

大贤持赠一明珰，蓬荜初惊满室光。埋没剑中生紫气，

尘埃瑟上动清商。荆山璞在终应识，楚国人知不是狂。

莫恨伏辕身未老，会将筋力是王良。
黎州山下有坡曰响地平黎州自孙兴公经始至今
戴表元（宋代）

苍茫一片莓苔地，随意触来还有声。
定是战坑余箭戟，不然琴有贮瓶罂。
名真过客多能记，迹古居人不敢耕。
孙叟有灵应索笑，赋成留比试鏦铮。
送知府王大夫
李新（宋代）

平生和气满襟春，往事飞凫自在身。
风伯已驱天上雾，观书仍在汉滨人。
一鞭草色吟青嶂，几刻花阴梦紫宸。
从此唐衢哀世泪，为公无复更沾巾。
梅花
黄裳（宋代）

素呈天巧未教青，云酿寒时一望明。且得少阳通好信，不消孤笛送新声。

绛绡捧蕊谁妆就，金粟含须自缀成。最是百花难比处，只承风信已知名。
秋露如珠
姚鼐（清代）

何物当凉夜，晶明点素秋。白云零露降，碧草散珠浮。

浦讶鲛人泣，皋疑汉女游。悬林纷似琲，垂地忽成旒。

雾里圆相照，风前澹不流。圣朝调玉烛，万宝缀枝头。
六月晦日作
陆游（宋代）

长夏忽云过，徂年行且休。
川原方渴雨，草木已惊秋。
露蔓晨犹泫，风蝉暮更遒。
明窗对清镜，世事判悠悠。
满江红·落尽斜阳
王质（宋代）

落尽斜阳，尚有些、断霞残影。甚弯环、东溪西巷，南岩北岭。行熟更教羊引著，睡浓却被鸦惊醒。渐孤村、树暗颤山敧，霜风冷。人世里，嫌他蠢。牛背上，输他稳。但芒鞋一緉，蓑衣一领。五脏荒陂蔬荐口，双髽幽崦花漫顶。虽云乌、月黑路蒙笼，何曾窘。
故谏议大夫鲜于公欲作新堂以传世谱名曰卓绝
李廌（宋代）

商朝有仁人，为奴耻荣禄。
九畴传帝秘，八教清濊俗。
苗裔散诸华，庆泽锺左蜀。
峥嵘多望人，冠冕称盛族。
次韵竹溪题达卿后坡
刘克庄（宋代）

瘠地力耕禾倍入，荒山手植树皆嘉。
同□炀者并吹者，融会儒皆与墨皆。
见说杨雄太玄苦，非如宋玉大言夸。
绝怜汝伯头成雪，羡汝才高笔有花。
仰高别意再别邹师尊
王希文（明代）

碧山亭榭倚云排，至道如天不可阶。引领令人空眼界，忘形坐我只心斋。

九天飞檄催离思，百里弦歌□壮怀。闻说成都花似锦，好分春信到吾侪。
书与士瞻上人十首
仇远（元代）

末俗由来不贵儒，愚夫愚妇恣揶揄。
束书合向山林隐，绝迹莫登名利途。
膝下有孙贫亦乐，门前无债醉如泥。
咸平处士真堪羡，静守梅花住里湖。
十二峰·净坛
阎伯敏（宋代）

山头枝枝竹扫坛，舟子竹枝歌上滩。
炷香上庙掷杯珓，但乞如愿舟平安。
感秋六首
郑獬（宋代）

轩轩苍角鹰，杀气凌高秋。
一息一万里，独与长风游。
猎骑走霹雳，落臂无虚投。
古冢白鼻狐，立死不得留。
飞霜未杀草，拥翅寒胡愁。
畜力以待奋，仁如林中鸠。
今兹顺天诛，狡穴破奸谋。
美哉青骹姿，识时谁与俦。
谢平江吴守送万寿安泊
吴惟信（宋代）

万间垂芘一夫穷，应念空成白首翁。且喜有僧同夜话，不愁无路借春风。

江湖气吐诗坛下，星斗光生剑匣中。从此自知当变化，梦魂先别灞桥东。
挽鹿伯可郎中二首 其一
朱熹（宋代）

造辟谋谟远，勤民志虑专。中身谢轩冕，毕志友林泉。

出祖倾群彦，归来足二贤。谁令行乐地，容易锁寒烟。
早发夔府入巫峡
宋育仁（清代）

云树连天望，涛澜万里奔。大江流楚水，初日下夔门。

转峡还通楫，依山尚有村。巫峰劳指点，遗事渚宫论。
次韵虞退夫除夕七绝句
魏了翁（宋代）

从渠满腹贮千年，遮莫挥毫动百篇。
入到圣门无一事，东西日月自行天。
次韵李光祖南山四偈 其三
陈渊（宋代）

窗前松竹翠连山，窗下弦歌昼掩关。雪里忍看梅欲吐，烟中遥认鸟知还。
偈颂三十六首
释如珙（宋代）

离四句，绝百非，
老僧爱瞋不爱喜。箭过西天十万里，
向大唐国里等候。
送王大昌龄赴江宁
岑参（唐代）

对酒寂不语，怅然悲送君。
明时未得用，白首徒攻文。
泽国从一官，沧波几千里。
群公满天阙，独去过淮水。
旧家富春渚，尝忆卧江楼。
自闻君欲行，频望南徐州。
穷巷独闭门，寒灯静深屋。
北风吹微雪，抱被肯同宿。
君行到京口，正是桃花时。
舟中饶孤兴，湖上多新诗。
潜虬且深蟠，黄鹄举未晚。
惜君青云器，努力加餐饭。
说经台
何景明（明代）

西海何年去，南山万古存。风云留福地，星斗上天门。

有欲谁观妙，无为自觉尊。青牛不复返，空诵五千言。
题大慈寺
陆焕（宋代）

天下纷纷吹战尘，我来佛陇悟修身。依然猿鹤如相识，知是山中几世人。
和镇国公宗室晋戬斋姜女祠诗一首
金朝觐（清代）

洪涛万顷隔燕齐，尚见神山旧女祠。青冢与谁分怨恨，普陀何地不慈悲。

至尊临幸犹凭吊，千载传闻每异辞。应是望夫身化石，莫将环佩感来迟。
小偈四首寄示心然道人聊资体味以进个中精淳之趣 其三
释守卓（宋代）

心然法法死，大用始全举。的的彻生生，互非互相许。
贺乔丞相
厉寺正（宋代）

天下达尊三，加之量海涵。
忠言今稷契，眉寿古彭聃。
渭水功犹小，汾阳考欲参。
料应宣劝处，花不数优昙。
既度梅关
苏升（明代）

北风吹雪满前山，路入新桥第一湾。物色渐于乡土异，酒杯长傍岭云閒。

献书漫抱当年虑，抚景空嗟世俗顽。回首梅关天共远，相逢愁见佩刀环。
与洪景伯
黄公度（宋代）

快笔三江倒，宏材太室须，
平生阅人久，所识似君无。
岭海非长阅，乾坤赖壮图。
殷勤将寿斝，邂逅即亨衢。
老骥心犹在，饥鹰寒易呼。
何时殿门外，握手话江湖。
送谈星辰许季升二首
杨万里（宋代）

许子儒冠怨误身，如今投笔说星辰。
未须道我何时贵，且道何时子脱贫。
新燕
齐己（唐代）

栖托近佳人，应怜巧语新。风光华屋暖，弦管牡丹晨。

远采江泥腻，双飞麦雨匀。差池自有便，敢触杏梁尘。
游登袋寺寺茶笋甚佳独无杜鹃
戴表元（宋代）

路绝犹人迹，山空惟水声。
如何芳树裹，不著杜鹃鸣。
笋市层层出，苗苗寸寸耕。
缁流太清朴，亭榭不标名。
句
汤夏（宋代）

净瓶常带水，破衲任生尘。
重午二首 其二
方一夔（宋代）

苦疮战马倦风沙，伏枥无心万里赊。老去手风从妇展，愁来背痒倩儿爬。

人情反覆好生羽，世味差殊嗜食痂。一卷方书初读罢，小窗惊怪日西斜。
春分前一日 其四
韩淲（宋代）

柳已绿可爱，溪风更摇之。人居春气中，安知物熙熙。

常年二三月，醉眼不自持。摩挲此瞢腾，老去今其时。
南歌子
佚名（宋代）

谁道秋期远，正旬浃、双星相见。雨足西帘，正玉井莲开，寿筵初展。麈尾呼风袢暑净，那更著、纶巾羽扇。殢清歌，不记杯行，任深任浅。
湖边小池苑。渐苔痕竹色，青青如染。辨橘中荷屋，晚芳自占。蜗角虚名身外事，付骰子、纷纷戏选。喜时平、公道开明，话头正转。
答葛待制 其一
释怀深（宋代）

与君同鞭洞庭山，此个因缘非等闲。好记灯前一句子，莫教流落向人间。
祥符寺溪堂
释净端（宋代）

开窗满日见溪山，霅水东流下岭湾。夜月深明渔舫寂，白云无事到禅关。
摸鱼儿
赵崇嶓（宋代）

卷珠帘、几番花信。轻寒犹自成阵。一年芳事如朝梦，容易绿深红褪。

寒食近。惟自有、断肠垂柳禁春困。琐窗深静。悄叠损缕衣，凝尘暗掩，金斗熨清润。

章台恨。准拟芳期未稳。旧游细把重忖。鉴鸾钗凤平分久，留取年时心印。

谁与问。待试写花笺，密寄教郎认。妒香怜粉。欲写却还羞，轻颦浅叹，字字搅方寸。
连日大雨秋已如许
韩淲（宋代）

连朝秋雨起秋风，梦觉吴山第一峰。离合乱云思过雁，去来斜月听吟蛩。

寂寥髣髴天容澹，摇落相看野色浓。寄语骚人模写取，登临佳处更从容。
题梨山祠
刘子寰（宋代）

庆源仙李蟠根大，形寄丛梨肖像真。畏垒一方尸祝地，桐乡千古子孙民。

自时厥后来为牧，没世不忘知几人。正直不应私有祷，但吟歌乐送迎神。
雨华台
曾极（宋代）

昼可骑虹夜摘星，山根万瓦碧磷磷。
雨台不为云光老，一洗南朝战伐尘。
酬对雪见寄
许浑（唐代）

飞度龙山下远空，拂檐萦竹昼濛濛。

知君吟罢意无限，曾听玉堂歌北风。
冲虚宫
陆游（宋代）

林馆松门白昼扃，参鸾人去已千龄。基存旧宅楼台古，地有遗千草木灵。

满洞晓云春酿雨，一池秋水夜涵星。麻姑仙驭今何在，槛外孤峰晚更青。
题郭十九荫汀大令
曹家达（清代）

经年高节傲清霜，纫佩无言亦自芳。应为佳人寄情愫，秋风南雁不能忘。
句
袁瓘（唐代）

芳草不复绿，王孙今又归。
青州熟铁不足数，卫公结邻差可方。
蔡景繁官舍小阁
苏轼（宋代）

使君不独东南美，典型长记先君子。
戏嘲王叟短辕车，肯为徐郎书纸尾。
三年弭节江湖上，千首放怀风月里。
手开东阁坐虚明，目净东溪照清泚。
素琴浊酒容一榻，落霞孤鹜供千里。
大舫何时系门柳，小诗屡欲书窗纸。
文昌新构满鹓鸾，都邑正喧收杞梓。
相逢一醉岂有命，南来寂寞君归矣。
邵不疑厅薜荔及竹
司马光（宋代）

修竹非俗物，薜荔亦佳草。
村之君子庭，人来见逾好。
侵阶鹤胫君，缘壁龙鳞老。
纷披两疏翠，烟色宜秋早。
主人日对植，清风庶长保。
小望州
范成大（宋代）

峰头高绝邻，四瞰若窥井。
小山万蚁垤，大山拊其顶。
丛霄一握近，罡风振衣冷。
似闻天人语，笑我雪垂领。
曩侍玉案香，委佩太清境。
独下赤城戏，俯仰一枰顷。
岂其厌晨华，嗅此腥腐鼎。
挥手谢天人，伶俜愧孤影。
来偿茧足债，尚欠界天岭。
老矣且＊游，归期行可请。
咏怀六首 其二
黄肃（明代）

马瘦足力短，士贫心志穷。相如岂不伟，涤器难为容。

忆昔擅词赋，左右能生风。黄金资费用，意气自填胸。

迍邅勿复叹，命达皆称雄。
秋萱
许及之（宋代）

说著宜男已可羞，移栽老圃且忘忧。传为麝种生来别，唤作鹿忘元是愁。

幸脱炎威才过夏，何缘冷落尚宜秋。国香天且难拘管，过眼空花一笑休。
幽居三咏诚斋
杨万里（宋代）

浯溪见了紫岩回，独笑春风尽放怀。
谩向世人谈昨梦，便来唤我作诚斋。
送崔侍御之岭南二十韵
元稹（唐代）

汉法戎施幕，秦官郡置监。萧何归旧印，鲍永授新衔。

币聘虽盈箧，泥章未破缄。蛛悬丝缭绕，鹊报语詀諵.

再砺神羊角，重开宪简函。鞶缨骢赳赳，緌珮绣縿縿。

逸翮怜鸿翥，离心觉刃劖。联游亏片玉，洞照失明鉴。

遥想车登岭，那无泪满衫。茅蒸连蟒气，衣渍度梅黬.

象斗缘谿竹，猿鸣带雨杉。飓风狂浩浩，韶石峻崭崭。

宿浦宜深泊，祈泷在至諴.瘴江乘早度，毒草莫亲芟。

试蛊看银黑，排腥贵食咸。菌须虫已蠹，果重鸟先鵮.

冰莹怀贪水，霜清顾痛岩。珠玑当尽掷，薏苡讵能谗。

荆俗欺王粲，吾生问季咸。远书多不达，勤为枉攕攕.
太皇太后合春帖子
赵湘（宋代）

九奏清新称玉斝，八珍和旨奉兰羞。
须知天子娱亲意，不为乘春事燕游。
欲别
姚合（唐代）

山川重叠远茫茫，欲别先忧别恨长。红芍药花虽共醉，

绿蘼芜恨又分将。鸳鸯有路高低去，鸿雁南飞一两行。

惆怅与君烟景迥，不知何日到潇湘。
临江
刘弇（宋代）

居然两福地，首尾限清江。䆗窱芦州抱，晶荧石涧淙。

泼云秋䆉稏，割雨晓舽艭。愁绝村南舍，驯鸡对小窗。
次韵伯田见酬四首
方回（元代）

世故吾其问水滨，向来不合典班春。
一从去作沧浪客，几度重题郁垒神。
垂死岂堪思往事，忍穷方欲作閒人。
喜公强健犹如故，未有清樽可祓尘。
菩萨蛮 吴门将归为姜学在题岁寒图
陈维崧（清代）

濒行不折阊门柳，殷勤只劝皋桥酒。笑指岁寒图，交情如不如。

领君珍重意，树乃犹如此。题罢上归船，孤帆入暝烟。
夜合
韩琦（宋代）

俗人之爱花，重色不重香。吾今得真赏，似矫时之常。

所爱夜合花，清芬踰众芳。叶叶自相对，开敛随阴阳。

不惭历草滋，独擅尧阶祥。得此合欢名，忧忿诚可忘。

茸茸红白姿，百和从风飏。沉水燎庭槛，薰陆纷缨裳。

弥月固未歇，况兹夏景长。凡目不我贵，馥烈徒自将。

仲尼失灭明，史迁疑子房。以貌不以行，举世同悲伤。

予欲先馨德，群艳孰可方。埋饶妖牡丹，须让花中王。
夏夜登南楼
贾岛（唐代）

水岸寒楼带月跻，夏林初见岳阳溪。
一点新萤报秋信，不知何处是菩提。
留云门山中
张良臣（宋代）

侨装结束灿花衣，采藿兰娘釂翠卮。三五二八月皎皎，东西南北草离离。

非君之故岂妄集，对酒不狂无乃痴。口住山閒省前梦，而今不似洛阳时。
度钻天坡感怀四绝 其一
胡直（明代）

蛇鬼悲还怖，梯天独有人。岂因徇斗禄，临危试此身。
再用韵酬才叔
许及之（宋代）

试听剥啄莫寻推，竹院来过更有谁。紫凤迎门披裋褐，小龙入有破新规。

映空白鹭排青障，照水黄鹂点碧漪。春去自应留物色，眼前何事不供诗。
重庆阃治十咏·集思堂
李曾伯（宋代）

先以一诚格，斯能众正招。
要来堂下蔑，勿狥帐中超。
送张韩斋北旋之ㄧ
陈望曾（清代）

人海无风浪亦翻，来从世外避纷喧。闻钟已悟三生梦，伏枥犹怀一顾恩。

新葺菊松陶令径，旧栽桃李狄公门。乱离难得抟沙聚，又逐车尘送去辕。
鹧鸪天
张孝祥（宋代）

可意黄花人不知，黄花标格世间稀。园葵裛露迎朝日，槛菊迎霜媚夕霏。

芍药好，是金丝。绿藤红刺引蔷薇。姚家别有神仙品，似着天香染御衣。
沁园春 自寿兼谢钝庵
杨慎（明代）

初度今年，遥集句东，丹壶洞天。记京国俊游，筑金台上，乡亭旧记，濯锦城边。

两地萍蓬，十年烟月，欲往从之如绊然。今何夕，又满堂花醉，重对华筵。

新杨窈窕春妍。正绿萼、梅花开最先。况凤侣潘杨，兆呈琼齿，龙媒秦晋，应在冰泉。

画里萧郎，瓮中毕叟，绛帐风流群桂仙。上云乐，倾壶箫管，白发重玄。
句
李楫（宋代）

令人却忆保宁寺，二水三山李白诗。
布袋赞
释法薰（宋代）

辞兜率，混凡尘。
闭眼昨夜，肚裹惺惺。
何如起来，提却拄杖子，
东行西行，忽然等看个人。
乞钱钱又无，等人人不见。
不知兜率天，何如奉化悬。
折手呵呵，天回地转。
北溪苍山谋避寇念青阳苍山徘徊不忍作古调开之
利登（宋代）

忆我昨选胜，瓶锡来苍山。上岩豁万里，下峡穷重玄。

谓此已胜绝，可以无梅川。后同北溪游，青阳税尘鞍。

险流贯地轴，危瀑垂天关。云气夜结构，如有飞来仙。

迥然幽且深，直可无尘寰。乃知天壤宽，浅目非所沿。

亦岂无胜此，天不丐我闲。豺虎白日行，俘掠无崖巅。

此境亦莫保，惜此时运艰。二君皆骏人，铨时洞遐观。

考槃择涧谷，取数良已悭。天尚不子与，而遣缠世患。

十月崆峒路，霜风吹羁单。回首旧游处，野狐嘷暮烟。

天地岂不宽，我身靡所安。思古英达士，岂皆薄龙盘。

求隐有不可，勋名乃穷年。困衡心虑閒，庸非大任缘。

勉哉慎所从，致主或不难。逃死复诵此，自笑还自怜。

念我昔时语，梦惊老云间。兹事今已晚，谁能复长叹。
同李十二醉饮王氏牡丹园二首 其一
张耒（宋代）

东风穷巷只埃尘，谁见城南万朵新。不问主人聊一饮，为携佳客送馀春。

比君意气三年老，贷我疏狂一味真。醉里尚能驰马去，看君倒著接䍦巾。
天界寺十咏 其四 妙香
邓云霄（明代）

一缕若无烟，飘飖度微眇。劫火岂能烧，慈云自相绕。

不从气味入，远出鼻根表。过院几人闻，心清方了了。
月禅人出丐求颂
释正觉（宋代）

一月在诸水，动随来去舟。
分身能恁麽，到处恰相投。
湖海堕全璧，鱼龙吞曲钩。
归来端可庆，俱得饱参休。
朝阳毳衲赞
释智遇（宋代）

鍼无肉，补不足。
傍晨曦，倚岩谷。
怕见典叶飞，未见千金皱眉。
雪巢为马仲良赋
谢应芳（元代）

马鞍山高数千尺，考槃之阿环大泽。梅花为屋雪为巢，窗户玲珑虚室白。

诸公衮衮登云梯，若人奚独能幽栖。澹然素志绝华藻，要令朴俗还标枝。

蓝关策马官远谪，居延牧羝毡尽齧。何如雪饮乐巢居，更与党家风味别。

梨云无梦亲如许，膝上儿郎赋冰柱。此生此乐慎勿移，听取龟巢老人语。
再次韵兼简李道夫 其一
韩驹（宋代）

麦秋宜晚起，况复雨频频。桃竹犹能杖，柴车未可巾。

闲分酒贤圣，静记药君臣。会有骑鲸李，来陪贺季真。
次韵菊花山人沈庄可见过之作
严粲（宋代）

借得山中集，尘埃一半侵。读来知句好，老去向谁吟。

高义先投刺，忘怀肯抱琴。茅斋亦相约，樽酒要同斟。
庚申元日
王炎（宋代）

九陌欢声合，三宫瑞气开。
阴云催岁换，霁日迓春回。
郁垒还当户，屠苏强举杯。
二雏无返日，羸老不胜哀。
答伯庸
冯京（宋代）

孔子之文满天下，孔子之道满天下。
得其文者公卿徒，得其道者为饿夫。
九日客中感怀次大参陈德修韵二首 其一
江源（明代）

我来逢九日，市酒不须赊。独客惊蓬鬓，三年负菊花。

山梨经雨落，江柳挟风斜。孤此登高兴，无诗纪岁华。